Dacian Cioloș a fost ales liderul grupului Renew Europe din Parlamentul European, al treilea grup ca mărime din Legislativul UE

Dacian Cioloș a fost ales miercuri liderul grupului Renew Europe din Parlamentul European, cu 65 de voturi ”pentru” și 41 de voturi ”împotrivă”. Contracandidații lui Dacian Cioloș au fost Sophie in ‘t Veld, europarlamentar olandez susținută de Partidul Liberal Democrat din Marea Britanie, și Fredrick Federley, europarlamentar suedez susținut de partidele nordice.

Potrivit Politico, șefia grupului îl propulsează pe Cioloș într-o poziție extrem de puternică, pentru că Renew Europe va arbitra practic orice decizie importantă din Parlamentul European, dat fiind că marile partide PPE (popularii) și PES (socialiștii) au pierdut serios din locuri și au nevoie de un aliat pentru majoritate.

Dacian Cioloș a devenit favorit clar după ce Nathalie Loiseau, reprezentanta En Marche și fost ministru pentru chestiuni europene, și-a antagonizat o mare parte a membrilor grupului în timpul primelor discuții din grup.

Marți, publicația Politico scria că Dacian Cioloș a câștigat susținerea partidului En Marche al președintelui francez Emmanuel Macron, a partidului spaniol Ciudadanos și a altor partide din Germania și Olanda în cursa pentru șefia grupului politic Reînnoim Europa (Renew Europe) din Parlamentul European, având astfel prima șansă de a fi ales în această funcție.

Săptămâna trecută, pe 12 iunie, grupul politic centrist din Parlamentul European (PE), intitulat până acum ALDE, la care au aderat eurodeputaţii francezi pro-Macron a fost redenumit ‘Renew Europe’, o formulă care nu mai conţine termenul de ‘liberal’, pentru a evita conotaţiile acestuia în Franţa.

Cei 21 de deputaţi francezi aleşi în mai în Parlamentul European pe lista ‘Renaissance’ (‘Renaşterea’) formează cea mai mare delegaţie din cadrul viitorului grup, care va avea peste 100 de membri şi va fi cel de-al treilea ca mărime, după cel al Partidului Popular European (PPE) şi cel al social-democraţilor (S&D).

Noul grup este construit pe bazele celui al Alianţei Liberalilor şi Democraţilor pentru Europa (ALDE), prezidat de fostul prim-ministru belgian Guy Verhofstadt, un susţinător declarat al ambiţiilor europene ale preşedintelui francez Emmanuel Macron.

‘Noul nostru grup în Parlamentul European a ales un nou nume: Renew Europe’, a anunţat Guy Verhofstadt miercuri pe Twitter, salutând apariţia unei formaţiune ‘mai puternice ca oricând’.

Noua denumire ‘ar trebui să le dea satisfacţie noilor noştri parteneri francezi’, a reacţionat eurodeputatul liberal-democrat britanic Chris Davis, a cărui delegaţie va fi a doua cea mai numeroasă în grup. ‘Însă mulţi dintre noi vor continua să-l numească ‘grupul liberal”, a adăugat el, maliţios.

‘Renew Europe’ va ocupa o poziţie ‘balama’ în PE, după ce grupul popular şi cel social-democrat au pierdut, în urma recentelor alegeri, capacitatea istorică de a forma o majoritate în doi.

Foto: Dacian Cioloș, la prezidiul grupului Renew Europe / Sursa: Facebook Cristian Ghinea